
Riziká a možnosti stabilizácie ekonomiky krajiny v menovej únii   

Vstup do Európskej únie neznamenal pre Slovenskú republiku len začlenenie sa do jednotného európskeho trhu, ale aj záväzok prijať po splnení stanovených podmienok jednotnú európsku menu euro. K tomuto kroku pristúpi Slovenská republika 1. januára 2009. Ide o neodvratný čin, preto dnes už nie sú na mieste otázky, či to bude pre Slovensko výhodné alebo nie. Dnes je potrebné sa zamýšľať nad tým, ako si dokáže slovenská ekonomika v podmienkach jednotnej meny a menovej únie zabezpečiť stabilný a silný ekonomický rast a neustále zvyšovanie životnej úrovne obyvateľstva bez výrazných hospodárskych problémov a rozkolísaní. 
Odpoveď na túto otázku nie je jednoduchá. Vstupom do eurozóny sa Slovensko nevzdá len možnosti používať vlastnú národnú menu, ale aj možnosti využívať pri stabilizácii národnej ekonomiky vlastnú menovú politiku. Národná banka Slovenska stratí možnosť nezávisle používať svoje menovo-politické nástroje a stane sa len akýmsi „vykonávateľom“ menovej politiky z jedného centra – Európskej centrálnej banky. Stratíme tak možnosť využívať jeden z najdôležitejších nástrojov hospodárskej politiky na zabezpečenie hospodárskej stability a rozvoja. Tým sa vynára veľké riziko, spočívajúce v tom, že plošne nastavená menová politika eurozóny nemusí zodpovedať požiadavkám jednotlivých, najmä menších, členských štátov menovej únie, medzi ktoré patrí aj Slovensko. Už aj dnes môžeme pozorovať nesúhlasné postoje mnohých, i silnejších, členských krajín
, ktoré kritizujú politiku ECB a vyčítajú jej stagfláciu, charakterizovanú vysokou mierou inflácie a nízkeho rastu, vysoko nadhodnotené euro či výšku úrokových sadzieb. 
Aké možnosti teda ostávajú našim hospodársko-politickým autoritám na reguláciu ekonomiky v prípade hospodárskych výkyvov? Aké nástroje môže vláda využiť v prípade vzniku asymetrického šoku na strane dopytu alebo ponuky
? Nakoľko nebude existovať možnosť využiť nástroje menovej politiky (t.j. zmenu úrokových sadzieb, ponuky peňazí či menového kurzu), musí prispôsobenie sa ekonomiky na šok prebehnúť prostredníctvom iných kanálov adaptácie. V prípade jednotnej meny sa adaptácia ekonomiky na reálny šok môže uskutočniť prostredníctvom trhových adaptačných nástrojov ako sú zmeny cien a miezd, prostredníctvom mobility výrobných faktorov (najmä pracovnej sily) alebo cez fiškálne transfery. Ak ani tieto kanály nefungujú, ostáva posledná možnosť zabezpečiť rovnovážny vývoj členských krajín v menovej únii, a to čo najvyššia symetria a korelácia hospodárskych šokov v členských krajinách.
 
Pružnosť cien a miezd

V prípade dostatočnej flexibility cenovej a mzdovej úrovne smerom nahor aj nadol je možné, aby k prispôsobeniu asymetrickým šokom došlo prostredníctvom odlišných pohybov cien a miezd v regiónoch. To by znamenalo, že v krajine B, po produkcii ktorej dopyt klesol, by došlo k poklesu cien a miezd, a naopak, v krajine A, po produkcii ktorej dopyt vzrástol, by došlo k ich zvýšeniu. Ak sú ceny a mzdy dostatočne pružné, cenová a mzdová úroveň sa prispôsobí novej situácii a nastane nový rovnovážny stav.

Problémom členských štátov EMÚ, ako aj Slovenska ako jej budúceho člena, je však cenová a mzdová nepružnosť, resp. nízka flexibilita cien na trhoch práce a tovarov smerom nadol (t.j. pokles nominálnych cien a miezd). Trhy práce sú rigidné, nárast nezamestnanosti v dôsledku nejakého šoku nevedie k prispôsobovaniu sa miezd, v dôsledku čoho nezamestnanosť neklesá. Členstvo v menovej únii síce zvyšuje mzdovú flexibilitu, ale len do určitého stupňa, pričom platí, že zatiaľ čo smerom nahor sa nominálna mzdová flexibilita zvyšuje, smerom nadol zostáva nezmenená, resp. sa zvyšuje len veľmi pomaly. Vysvetlením je, že sily redukujúce pohyb miezd smerom nadol (napríklad sociálne normy) sú silnejšie, v dôsledku čoho sa mení stupeň mzdovej pružnosti asymetricky. 

Dôsledkom takýchto asymetrických zmien v mzdovej pružnosti je riziko, že dočasný nárast dopytu v niektorej krajine spôsobí v nej nárast miezd, ktoré sa však neskôr v dôsledku mzdovej rigidity smerom nadol nevrátia na pôvodnú úroveň, ale zostanú „zamknuté“ na vyššej mzdovej úrovni. To môže v rámci menovej únie sťažiť stabilizáciu národnej ekonomiky pri následnom poklese dopytu a môže spôsobiť vysoké reálne mzdové náklady. 

Pokiaľ sa obnovenie narušenej ekonomickej rovnováhy nedá dosiahnuť zmenou cien a miezd, alternatívnym spôsobom je prispôsobenie množstva práce, t.j. zamestnanosti. Tým sa dostávame k ďalšiemu prostriedku na prispôsobenie sa reálnemu asymetrickému šoku, ktorým je mobilita výrobných faktorov, predovšetkým voľný pohyb pracovných síl predpokladajúci možnosť migrácie nezamestnaných za prácou z jednej krajiny do druhej.

Mobilita pracovnej sily
Nárast nezamestnanosti v prípade, že nominálne mzdy nie sú dostatočne pružné, je možné riešiť tak, že každý nezamestnaný odíde za prácou do inej oblasti, resp. krajiny - v ekonomike tak nevznikne problém nadmerného množstva pracovných síl. Pri hodnotení účinnosti tohto nástroja stabilizácie v eurozóne však musíme skonštatovať, že napriek vytvoreniu jednotného trhu a garantovanej slobode pohybu obyvateľstva v rámci neho je mobilita pracovných síl v krajinách EMÚ dosť obmedzená a jej stabilizačná funkcia na medzištátnej úrovni je zanedbateľná.
 

Rast mobility pracovnej sily v eurozóne je brzdený mnohými faktormi. Okrem jazykových a kultúrnych bariér sa vynára i problém nekompatibility národných sociálnych a dôchodkových systémov. Jeho riešenie si v budúcnosti vyžiada štandardizáciu sociálnych programov, hlavne dôchodkov. Je možné predpokladať, že bude rásť počet migrujúcich Európanov, ale účasť v minimálne dvoch nekompatibilných národných dôchodkových systémoch bude pre nich neefektívna. Vytvoria sa tak tlaky na jednotlivé krajiny, aby harmonizovali sociálne systémy. Takýto krok by sa však mohol, rovnako ako pri daňovej harmonizácii, stretnúť s odporom v mnohých členských krajinách.

Vyššia mobilita je, pochopiteľne, lepšia pre každú menovú úniu, pretože urýchľuje prispôsobovanie sa ekonomiky. Problém v Európe je však aj ten, že národná politika EÚ sama osebe (možno nevedome) obmedzuje mobilitu pracovnej sily, napríklad prostredníctvom dotácií do depresiou postihnutých regiónov, ktoré oslabujú mobilitu medzi regiónmi. Inak povedané, problémom je politicky vyvolaná imobilita pracovnej sily. Tento typ imobility zvyšujú aj často kritizované pravidlá obmedzujúce voľný pohyb pracovných síl z nových členských štátov EÚ. 

Nie je teda možné očakávať, že migrácia sama osebe bude mať dostatočne silný vplyv na riešenie nezamestnanosti a trhových podmienok v eurozóne. O to viac, že v niektorých členských krajinách neexistuje spojenie medziregionálnej migrácie a regionálnych trhov práce, a teda tento faktor len málo prispieva k prispôsobovaniu sa šokom.

Napriek vyššie uvedenému treba poznamenať, že európske inštitúcie vyvíjajú snahu o zvýšenie flexibility práce a pracovných trhov. Napomáha tomu dôsledná implementácia Lisabonskej stratégie či snahy o presadzovanie dánskeho modelu flexikurity aj na trhoch práce ďalších členských krajín menovej únie. Celoeurópsky trend v tejto oblasti nasleduje aj Slovenská republika, kde tiež môžeme vidieť snahy o spružnenie pracovného trhu vo forme podpory celoživotného vzdelávania, jazykovej vybavenosti pracovnej sily, spružnenia pracovných kontraktov, podpôr pri presťahovaní a podobne, aj keď treba povedať, že ide o pomerne malé a nedostatočné kroky.
Fiškálna politika 

Náhradnou možnosťou ako zvládnuť asymetrické šoky je zapojenie fiškálnej politiky, ktorá by čiastočne nahrádzala politiku menovú. Preto má byť v dobe rastu rozpočet vyrovnaný alebo mierne prebytkový, aby v dobe asymetrického šoku alebo celoeurópskeho poklesu mohol rozpočet reagovať zvýšením výdavkov. V tejto súvislosti však eurozóna naráža na veľkú bariéru, a tou je Pakt stability a rastu, ktorý neumožňuje vládam členských krajín presiahnuť rozpočtový deficit o viac ako 3 % HDP. V dôsledku toho nie je pre fiškálnu politiku vytvorený v rámci rozpočtových výdavkov dostatočný manévrovací priestor pre hospodársku stabilizáciu. 

V posledných rokoch sa často objavujú kontroverzie a diskusie ohľadom Paktu stability a rastu, obmedzujúceho stabilizačnú funkciu národných fiškálnych politík. V pozadí týchto tlakov je slabý rast ekonomiky eurozóny a rozličná výkonnosť v rámci nej. Medzi nedostatky Paktu patrí predovšetkým fakt, že ide o politiku, ktorá pokrýva veľkú a rôznorodú oblasť (tzv. „one-size-fits-all“ politika), čiže nerozlišuje medzi ekonomikami s nízkou úrovňou verejného dlhu a ekonomikami s vážnymi problémami udržateľnosti úrovne dlhu Taktiež kladie prílišný dôraz na rozpočtové deficity, ale malý na dlhovú problematiku. Automatické stabilizátory neposkytujú primeraný stupeň stabilizácie ekonomiky. Fiškálne politiky v skutočnosti pôsobia procyklicky, nie anticyklicky.
 V takomto prípade poklesy v spojení s konzervatívnou menovou politikou ECB môžu spôsobovať deflačné tlaky, ktoré ešte viac pribrzdia rast.

Fiškálne pravidlá Paktu sú príliš striktné a rigidné a ich implementácia je často spolitizovaná. To spôsobuje stratu ich kredibility. Paktu je často vytýkané, že nezohľadňuje špecifické potreby a podmienky jednotlivých krajín a pri jeho uplatňovaní sa používa rozdielne meradlo pre veľké a  malé krajiny, pričom malé krajiny majú menšie rozhodovacie právomoci.
 
V tejto súvislosti sa ako príklad často uvádzajú USA, kde automatické medzi regionálne transfery  (ktoré hrajú úlohu poistenia) fungujú cez federálny rozpočet.
 Existuje tu teda akási forma fiškálneho federalizmu ako príklad fiškálneho systému, ktorý pomáha eliminovať náklady spojené s jednotnou menou. Odhadované výnosy interregionálnych transferov v USA sú veľké - pokles v štátnych príjmoch vyvoláva transfery (t. j. akúsi formu poistenia) vo výške 30 až 40 % pôvodného poklesu príjmov. 

Takýto fiškálny federalizmus by však pre Európu nebol veľmi vhodný. Prínosy európskeho fiškálneho federalizmu by boli malé, ale náklady na jeho zavedenie veľmi vysoké. Nemožno vylúčiť nesprávnu interpretáciu „trvalých“ zmien v úrovni outputu ako „cyklických“ zmien, čím by federalizmus vyústil v permanentné transfery do určitých krajín, ktoré by znamenali viac redistribúciu ako poistenie. Vzniká hrozba, že by tak nové slabšie krajiny doplácali na vyspelejšie, v ktorých sa rast spomaľuje. To by mohlo vyústiť v politické napätie medzi členmi únie. Navyše, v prípade fiškálneho federalizmu môže byť veľkou prekážkou silné postavenie odborov na trhu práce (čo je práve prípad EÚ). Ak by sme predpokladali, že v jednej krajine odbory dosiahnu zvýšenie miezd ďaleko nad produktivitu práce, dôjde k poklesu konkurencieschopnosti domáceho exportu a nárastu nezamestnanosti. V prípade fiškálneho federalizmu by daňoví poplatníci z ostatných krajín dotovali nezamestnaných v domácej krajine. V dlhšom období by takýto systém automatických transferov podlamoval trhovú disciplínu a podporoval názory, že EÚ je antisociálna.

Európa má teda dve možnosti. Striktné uplatňovanie Paktu stability a rastu by vytváralo tlaky na rozširovanie rozpočtu EÚ, čím by sa vytvorila potreba a priestor pre transfery fiškálnych zdrojov z expandujúcich do stagnujúcich členských štátov, ak by sa odlišoval ich cyklický vývoj. Alternatívou by bolo uvoľnenie Paktu stability a rastu. V tom prípade by krajiny využívali vlastné automatické fiškálne stabilizátory a diskrétne opatrenia na riešenie výkyvov, špecifických pre domáce ekonomiky, ktoré by nemohli byť riešené prostredníctvom jednotnej menovej politiky, čím by vzrástla úloha, ako aj potreba reforiem národných fiškálnych politík.

Nakoľko stabilita meny je silne ovplyvnená dôveryhodnosťou verejných financií, t.j. je tu silné spojenie medzi menovou a fiškálnou politikou, vzdanie sa Paktu by bolo asi chybou. Bez Paktu stability a rastu by mohlo dôjsť k bolestivým následkom nezodpovednej fiškálnej politiky. 
Konvergencia hospodárskeho vývoja

Menová politika bude pravdepodobne v menovej únii reagovať na prevažujúci hospodársky vývoj. To znamená, že ak bude väčšia časť krajín menovej únie zasiahnutá napríklad recesiou, bude cieľom menovej politiky únie oživiť hospodárstvo únie. Ak však čo len jedna krajina bude v tom istom období zažívať expanziu, nebude existujúci typ menovej politiky zodpovedať jej hospodárskym potrebám a môže to v tejto krajine vyvolať ekonomické problémy a dodatočné náklady na nastolenie rovnovážneho stavu. Z uvedeného vyplýva, že pre členské krajiny menovej únie je vhodné mať čo najviac zosúladený hospodársky vývoj s ostatnými členmi únie a vyhnúť sa tak vzniku asymetrických šokov, ktoré by zasiahli len určitú krajinu, región či odvetvie. 

Riziko vzniku asymetrických šokov je dané vo veľkej miere  rozsahom špecializácie jednotlivých členských štátov menovej únie. Ak sa rozdielne regióny špecializujú na produkciu spoločnú pre určité odvetvie (napríklad ak sa jedna krajina špecializuje na výrobu pneumatík a iná na produkciu motorov), stupeň podobnosti šokov je väčší ako keby sa špecializovali na úplne nezávislé tovary a služby. Keďže však nie je možné dosiahnuť to, aby sa všetky krajiny eurozóny špecializovali na určité odvetvia, je možné sa tomuto riziku vyhnúť tým, že sa vyhneme práve prílišnej špecializácii, a to čo najvyššou diverzifikáciou produkcie. 
Ak krajina vyrába veľké množstvo produktov, ktorých trhy sú relatívne nezávislé, potom akákoľvek porucha či šok na čiastkovom trhu bude mať na ekonomiku menší dopad ako v prípade malej diverzifikácie výroby. V ideálnom prípade môže byť pokles dopytu na jednom trhu kompenzovaný nárastom dopytu po inom tovare. 
Z tohto hľadiska nám vzniká pre Slovensko veľké riziko, ktoré nám už čoskoro môže spôsobiť veľké problémy. Už dnes vidieť, že Slovensko ako pomerne úzko špecializovaná krajina, dosahuje výrazne vyššie miery ekonomického rastu oproti iným krajinám v eurozóne. Významný podiel automobilového priemyslu a nadväzujúcich odvetví však môže tento vývoj čoskoro zvrátiť, keďže v dôsledku svetového hospodárskeho poklesu už v poslednom období dochádza k poklesu predaja automobilov vo svetovom meradle
. Navyše Slovensko je príliš malou krajinou a ekonomikou, aby na jej ekonomický pokles reagovala Európska centrálna banka. Z tohto pohľadu vzniká potreba čo najviac diverzifikovať výrobu v SR, napríklad aj selekciou zahraničných investícií, aby sme sa v budúcnosti vyhli vážnym ekonomickým problémom. 
Tento článok rozoberá spôsoby, akými môžu regióny reagovať na rôzne ekonomické šoky a výkyvy pri absencii nezávislej menovej politiky a flexibilného nominálneho menového kurzu. Táto otázka je veľmi dôležitá, pretože ak regióny (v prípade eurozóny krajiny) dokážu flexibilne reagovať na šoky cez alternatívne prispôsobovacie mechanizmy, potom môžu byť náklady menovej únie nízke. Ak však strata nezávislej menovej politiky znamená, že regióny budú vykazovať volatilné cykly a dlhotrvajúce obdobia odchýlok od trendu, potom môžu byť náklady vysoké. Práve preto je pružnosť ekonomiky a jej prispôsobivosť šokom kľúčovým faktorom úspešnosti fungovania krajiny v menovej únii. 

Každý adaptačný mechanizmus má svoje výhody i nevýhody a je relatívne výhodnejší pri určitom type šokov. Veľká menová únia môže zaznamenať rôzne typy šokov – dopytové a ponukové, ovplyvňujúce špecifické sektory a geografické regióny, rovnako ako šoky spoločné pre celú oblasť. Ani o jednom z mechanizmov sa nedá povedať, že je najlepší pre všetky krajiny, za všetkých podmienok a pre všetky typy šokov. Napríklad ak sú výrobné faktory pomerne mobilné, môže sa uskutočňovanie nezávislej fiškálnej politiky stať pre individuálne štáty ťažké, pretože výhody akejkoľvek fiškálnej expanzie budú „exportované“ do iných štátov. Podobne, vysoká mobilita pracovnej sily limituje úlohu cenových a mzdových pohybov pri prispôsobovaní sa šokom. Naopak, vysoký stupeň cenovej a mzdovej flexibility znižuje potrebu pracovnej mobility. 

Prispôsobenie sa cez jeden mechanizmus však nie je priamym a úplným substitútom ostatných mechanizmov. Potrebné je rozlišovať aj medzi permanentnými a dočasnými typmi šokov. Tak napríklad fiškálna politika môže poskytnúť zabezpečenie sa proti prechodným šokom tým, že umožní regiónom menovej únie poistiť sa (zdieľať riziko) navzájom. Naproti tomu permanentný šok si vyžaduje realokáciu zdrojov a fiškálna stabilizácia môže v takomto prípade vytvoriť stimuly, ktoré oneskoria štrukturálne prispôsobenie. Podobne všeobecná (široko záberová) fiškálna stabilizácia má len obmedzený význam a vplyv v prípade šokov postihujúcich individuálne sektory, zatiaľ čo medzi odvetvová pracovná mobilita by mohla v tomto prípade predstavovať oveľa efektívnejší mechanizmus regulácie. Na druhej strane fiškálna stabilizácia je účinná v prípadoch rozsiahlejších výkyvov outputu, zasahujúcich väčšinu sektorov v danej oblasti. Je teda potrebné zvažovať použitie toho ktorého nástroja a ako najvýhodnejšie riešenie sa javí možnosť v čo najväčšej miere sa vyhnúť práve vzniku nerovnováh, a to čo najväčšou synchronizáciou hospodárskeho vývoja eurozóny.  
Tento článok vznikol za podpory projektu VEGA č. 1/4653/07 s názvom „Makroekonomické aspekty konvergencie ekonomiky Slovenskej republiky ku eurozóne“

Použitá literatúra:
1. BRINČÍKOVÁ, Z.: Integrácia SR do európskych štruktúr v menovej oblasti. Dizertačná práca. Bratislava, 2005.

2. CALMFORS, L.: Nominal Wage Flexibility and Fiscal Policy – How Much can they Reduce Macroeconomic Variability in the EMU? in: Submissions on EMU from leading academics – EMU study. Paper prepared for HM Treasury, London 2003.

3. CINCIBUCH, M. – VÁVRA, D.: Na cestě k EMU: Potřebujeme flexibilní měnový kurz? In: Finance a úvěr, roč. 50, 2000, č. 6. 

4. FATÁS, A.: The Benefits and Costs of Creating a European Fiscal Federation. in: Submissions on EMU from leading academics – EMU study. Paper prepared for HM Treasury, London 2003.

5. IŠA, J.: Eurozóna a svetové hospodárstvo. I. časť. In: Biatec, 2002, č. 1.

6. IŠA, J.: Slovensko na ceste do Európskej menovej únie. In: Ekonomický časopis, 50, 2002, č. 6.

7. KENEN, P.: What we can Learn from the Theory of Optimum Currency Areas. in: Submissions on EMU from leading academics – EMU study. Paper prepared for HM Treasury, London 2003.

8. MACHÁČEK, M, - KOTLÁN, V.: EMU a asymetrické šoky: přehled fungování mechanizmů adaptace a zajišťování. In: Finance a úvěr, roč. 51, 2001, č. 10.

9. MUNDELL, R. A.: A Theory of Optimum Currency Areas. In: American Economic Review, vol. 51, No. 4, September 1961.

� Najostrejšími kritikmi sú Španielsko a Francúzsko, no odozvy možno nájsť aj v Taliansku, Nemecku či Portugalsku. Všetky tieto krajiny bojujú s hrozbou recesie, vysokej inflácie a krízou na finančných, najmä hypotekárnych, trhoch. 


� Asymetrický šok môžeme chápať ako výraznú zmenu v ponuke alebo dopyte, ktorá zasiahne súčasne negatívne alebo pozitívne viac krajín, ale s asymetrickým, t.j. nerovnakým, opačným dopadom na každú z nich. Za asymetrický šok je považovaný aj taký šok, keď dopad na všetky krajiny je symetrický, ale s rôznou intenzitou. Teória rozlišuje ešte šok idiosynkratický, ktorý je špecifický pre určitú krajinu, objavil sa iba v tejto krajine a nemá bezprostredný vplyv na ostatné krajiny. Práve tieto dva typy šokov sú pre členov menovej únie nebezpečné, pretože nezasiahnu menovú úniu plošne, ale len jednotlivo a špecificky určité krajiny, v dôsledku čoho na ne centrálna menová politika nebude reagovať. 


� Práve definovanie alternatívnych nástrojov adaptácie ekonomiky je jadrom teórie optimálnych menových oblastí, za zakladateľa ktorej sa považuje R. A. Mundell. 


� Tretina Európanov v minulosti aspoň raz opustila ich pôvodný región. Z tých, ktorí sa premiestnili sa 24 % usadilo minimálne raz v inom regióne, 4 % v inom členskom štáte a 3 % v krajine mimo EÚ.


� Tlak na redukciu štrukturálneho deficitu klesá v období ekonomického rastu, ale rastie počas recesie. 


� Napríklad voči Nemecku a Francúzsku neboli uplatnené sankcie pri prekročení limitu rozpočtového deficitu počas posledných rokov. Toto rozhodnutie ukazuje, že existujúce fiškálne pravidlá môžu byť interpretované silne v prospech veľkých členských krajín.


� Centrálny rozpočet EMÚ však hrá – na rozdiel od USA - relatívne malú úlohu.  


� Za prvý polrok 2008 sa počet nových predaných automobilov v Európe znížil o 2,2 % na 8,3 mil. vozidiel. Najhorší výkon zaznamenalo v júni Španielsko, kde sa počet nových registrácií prepadol o 31 %. V Taliansku sa predaj automobilov znížil o 20 %.





